Genesis 6:5,6 Die HERE sien wat op die aarde gebeur. Niks ontgaan Hom nie. Hy sien ook hoe die mense op die aarde al hoe meer die verkeerde soek. Dit is nie beperk tot ‘n deel van die mense wat op ‘n sekere plek op die aarde bly nie. Dit gaan oor die mens op die aarde. Dit wys daarop dat dit oor die ganse mensheid gaan, waar hulle ookal op die aarde bly. Die ergste is dat die mens se boosheid vanuit sy hart kom. Sy hart is vol verkeerde begeertes en planne. Die mens wil altyddeur net die slegte doen. Sien hierby o.a: Psalm 14:2,3; Rom 3:10-20.
Die HERE sien dit, en dit raak Hom. Dit veroorsaak by die HERE hartseer. Dit word hier uitgedruk met die woorde berou en smart in Sy hart. God se berou is nie dat Hy sê dat Hy ‘n verkeerde ding gedoen het nie. Dit gaan hier oor Goddelike berou; en dit is nooit dat die HERE sê dat Hy vroeër verkeerd gehandel het nie. Die HERE kan berou hê maar nooit op ‘n menslike manier nie. Ek kom môre daarop nog terug.
Die HERE se berou wys sy diepe hartseer oor die sondes wat ons doen. Dit wys ons ook hoe diep die Here Jesus vir ons moes ly. Dit wys vir ons hoe diep God se liefde vir sondaars is wat tot Hom kom. Ondanks die hartseer wat ons Hom besorg, het Hy uit liefde alleen Sy Seun tot ons redding gegee.